Izvor: Hrvoje Jelavic/PIXSELL

Gradska čistoća dodelila je ugovor od gotovo šest miliona dinara preduzećima "Ipon Security" i "G4S Secure Solutions" kako bi patrolirali gradom i nadzirali kontejnere u Novom Sadu.

Ukupna suma koja će biti isplaćena je 5.984.400 dinara. Od novih čuvara u gradu očekuje se da osmatraju površine gde su postavljeni kontejneri, sprečavaju uništavanje metalne konstrukcije podzemnih kontejnera, kao i neovlašćeno iznošenje smeća iz kontejnera.

Takođe, čuvari će sprečavati ispisivanje grafita i lepljenje plakata po kontejnerima, sprečavaće i gasiti požare. Osim toga reagovaće na sumnjive predmete pored kontejnera, kao i na sumnjiva lica kraj njih. Dakle, sve ono što je u nadležnosti gradske komunalne policije.

U Gradskoj čistoći navode za 021.rs da Komunalna policija i inspekcijske službe rade svoj posao svakodnevno, ali da nemaju dovoljno kapaciteta kako bi se ovaj problem rešio. Glavni razlog za angažovanje čuvara, kako kažu u "Čistoći", jeste šteta koju nanose sakupljači sekundarnih sirovina.

Gradom će patrolirati istovremeno dve patrole sa dvojicom pripadnika obezbeđenja. Veću pažnju prilikom bacanja smeća građani će morati da obrate u periodu od 16 časova do osam sati ujutru, jer će tada patrole krstariti gradom.